Псэ къулейхэр
Анэдэлъхубзэр езыгъэджхэм я республикэпсо зэпеуэ цIэрыIуэм, «Си бзэ — си псэ, си дунейм», ипкъ иткIэ ЕгъэджакIуэхэм я щIэныгъэм щыхагъахъуэ институтым адыгэбзэмрэ балъкъэрыбзэмрэ егъэджынымрэ методикэмкIэ и кафедрэм къызэригъэпэщащ «Методикэ лэжьыгъэ нэхъыфI», «Дерс зэIуха нэхъыфI» зэпеуэхэр. Абыхэм къарикIуахэр къыщапщытэж гуфIэгъуэ зэIущIэ иджыблагъэ щекIуэкIащ институтым.
ТекIуахэр ягъэпажэ. Зэхуэсым хэтащ институтым и унафэщI, КъБКъУ-м и профессор, педагогикэ щIэныгъэхэм я доктор Емуз Нинэ, КъБКъУ-м и проректор, тхыдэ щIэныгъэхэм я кандидат Баразбиев Муслим, Дунейпсо, Къэбэрдей Адыгэ Хасэхэм я лIыкIуэхэу Мыкъуэжь Арсенрэ Жыласэ Маритэрэ, КъБКъУ-м и педагогикэ факультетым и декан, «Эльбрусоид» жылагъуэ фондым и унафэщI Анаев Марат, адыгэбзэмкIэ, балъкъэрыбзэмкIэ методистхэр, егъэджакIуэхэр, еджакIуэ цIыкIухэр.
ГуфIэгъуэ зэIущIэр къызэIуихащ икIи иригъэкIуэкIащ ЕгъэджакIуэхэм я щIэныгъэм щыхагъахъуэ институтым адыгэбзэмрэ балъкъэрыбзэмрэ егъэджынымрэ методикэмкIэ и кафедрэм и унафэщI, педагогикэ щIэныгъэхэм я кандидат Инчы Иринэ. Къызэхуэсахэр Iуэхум щигъэгъуэза нэужь, абы утыкур псом япэ хуит хуищIащ Налшык дэт сабий сад №40-м и гъэсэн цIыкIухэм. Я егъэджакIуэ Къарэжь Тамарэ ящIыгъуу абыхэм ягъэхьэзыра «Си лъахэ, си Къэбэрдей-Балъкъэр» литературэ-макъамэ композицэр гуфIэгъуэм кърихьэлIа псоми ягу ирихьащ. АдэкIэ псалъэ къищтащ Емуз Нинэ. Институтым и унафэщIыр ехъуэхъуащ «Методикэ лэжьыгъэ нэхъыфI», «Дерс зэIуха нэхъыфI» зэпеуэхэм щытекIуа егъэджакIуэхэм икIи адэкIи я лэжьыгъэм ехъулIэныгъэфIхэр щаIэну, лъагапIэщIэхэм нэсыну зэригуапэр яжриIащ.
ГуфIэгъуэ зэIущIэр йокIуэкI. — КъытщIэхъуэ щIэблэм анэдэлъхубзэр езыгъэджхэм къалэнышхуэ я пщэ къыдохуэ, сыту жыпIэмэ абыхэм ныбжьыщIэхэм щIэныгъэ ират къудейуэ аракъым, атIэ абы къыдэкIуэу езы бзэр, къыкIэлъыкIуэу лъэпкъ хабзэр, щэнхабзэр, гъуазджэр яхъумэ, — къыхигъэщащ Емузым. — Зи бзэм хуэмысакъ, ар езымыгъэфIакIуэ, зымыхъумэ лъэпкъым къэкIуэну иIэкъым. Нобэ ди нэгу щIэкI, дызыхэт Iуэхугъуэм абыкIэ гушхуэныгъэ къытхелъхьэ: анэдэлъхубзэм мыпхуэдиз гулъытэ щигъуэткIэ, шэч хэлъкъым: ди лъэпкъхэм иджыри къапэщылъщ зыужьыныгъэ лъагэм дыхуэзышэ тхыдэ гъуэгуанэ кIыхь.
Зэхуэсым кърагъэблэгъа хьэщIэхэм даIыгъащ Емузым и псалъэхэр икIи жаIащ зи анэдэлъхубзэр зыджым, абы и къарур псэкIэ зыхэзыщIэм, ар хуиту зыгъэшэрыуэу зи гупсысэр нэгъэсауэ абыкIэ къэзыIуэтэф цIыхум нэхърэ нэхъ псэ къулей, насыпыфIэ зэрыщымыIэр. Абыхэм егъэджакIуэхэм фIыщIэ хуащIащ я лэжьыгъэфIым папщIэ.
КъэпщытакIуэ гупымхэт Бекъан Масирэт. АдэкIэ институтым и унафэщIымрэ хьэщIэхэмрэ зэпеуэхэм къыхэжаныкIахэр ягъэпэжащ щIыхь тхылъхэмкIэ. Абыхэм я гъусэу текIуахэм иратащ Урысей Федерацэм щэнхабзэмкIэ щIыхь зиIэ и лэжьакIуэ, ЩIэныгъэхэмкIэ Дунейпсо Адыгэ Академием щыIэ «Адыгэ щIэнгъуазэ» институтым и унафэщI, Дунейпсо Адыгэ Хасэм и гъэзэщIакIуэ гупым хэт, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэдрэ КъБР-м щIыхь зиIэ и журналист Уэрыш Нурхьэлийрэ къыдагъэкIа Адыгэпсо (шэрджэс) стIолыщхьэ календаррэ адыгэбзэкIэ тха Адыгэ махуэгъэпсрэ. А тыгъэхэр къабгъэдэкIащ «Адыгэ псалъэмрэ» Къэбэрдей Адыгэ Хасэмрэ. Зэпеуэхэм пашэ щыхъуахэм ахъшэ саугъэтхэмкIэ яхуэупсащ Анаев Марат зи унафэщI «Эльбру-соид» жылагъуэ фондыр. Апхуэдэ гулъытэ лъагэ зыгъуэтахэм ящыщщ анэдэлъхубзэр (адыгэбзэр, балъкъэрыбзэр) республикэм и курыт школхэм щезыгъэджхэу Жэмыхъуэ Раисэ, Шыбзыхъуэ ФатIимэ, Шэшэн Людмилэ, Нанэ Любэ, Джангуразовэ Лизэ, Езий Оксанэ, Хъуэст ФатIимэ, Бекъан Масирэт, Мэшыкъуэ Iэсият, Ефэнды Маринэ, Нот Зое сымэ, КъБКъУ-м и педколледжым адыгэбзэр щезыгъэдж- хэу Тэнащ Тамарэ, Лъостэн Марьянэ, Пэшол Сакимэ, нэгъуэщIхэри. Зэпеуэхэм я къэпщытакIуэ гупым хэта, АнэдэлъхубзэмкIэ егъэджакIуэхэм я зэфIэкIыр щагъэлъагъуэ Етхуанэ Урысейпсо мастер-классым щытекIуауэ щыта Къумыкъу Светланэ щIыхь тхылъым щIыгъуу, «Адыгэ псалъэмрэ» Къэбэрдей Адыгэ Хасэмрэ къабгъэдэкIыу иратащ МэшбащIэ Исхьэкъ и тхыгъэхэр щызэхуэхьэса томи 7 хъу тхылъхэр.
ГуфIэгъуэр ягъэдэхащ республикэм и щIыналъэхэм къикIа еджакIуэхэм ягъэзэщIа уэрэдхэмрэ къафэхэмрэ, теплъэгъуэ цIыкIухэмрэ гъэлъэгъуэныгъэ купщIафIэхэмрэ.
ЗэIущIэр езыгъэкIуэкI Инчы Иринэ.
Аушыджэр дэт курыт школым и еджакIуэ Урыс Самирэ уэрэд жеIэ.
Налшык дэт сабий сад №40-м и гъэсэнхэм зыкъагъэлъагъуэ.
Налшык дэт курыт школ №9-м и уэрэджыIакIуэ гупыр.
КЪАРДЭН Маритэ.
Сурэтхэр Мамий Руслан трихащ.
